આખી ફિલ્મમાં ક્યાંય ચાર્લ્સ (રણદીપ હૂડા)નું આખું નામ બોલાતું નથી છતાં આપણે સમજી લેવાનું છે કે વાત કુખ્યાત ઠગ ચાર્લ્સ શોભરાજની થઈ રહી છે. થાઇલૅન્ડમાં એક પછી એક યુવતીની લાશ મળે છે, જે બન્ને સાથે જોડાયેલો છે ચાર્લ્સ નામનો ઠગ. થાઇલૅન્ડની પોલીસથી ભાગીને ચાર્લ્સ ભારત આવે છે અને અહીં મુખ્યત્વે પાસર્પોટ માટે લોકોને ઠગવાનું શરૂ કરે છે. મોટા ભાગે તેનો શિકાર યુવતીઓ અને હિપ્પીઓ હોય છે. દિલ્હીના એક ઉચ્ચ પોલીસ-અધિકારી અમોદ કાન્ત (આદિલ હુસેન) ચાર્લ્સને પકડવાની ગાંઠ વાળે છે અને મહામહેનતે તેને ધરબી લે છે. ચાર્લ્સ પકડાય છે, પોતાનું રેઝરશાર્પ દિમાગ વાપરીને છટકે છે, ફરી પકડાય છે અને તેને સજા પણ થાય છે. ત્યાં સુધીમાં ચાર્લ્સ એક ઇન્ટરનૅશનલ સેલિબ્રિટી બની ગયો છે. પોતાના ઇન્ટરવ્યુઝ અને પોતાની લાઇફ પરથી ફિલ્મો બનાવવાના હક વેચીને તે કરોડોપતિ થઈ ગયો છે એટલું જ નહીં, છેલ્લે ચાર્લ્સની વધુ એક દિમાગી ચાલ ઉઘાડી પણ પડે છે.